14. December 2021 Nr. 2461

**Pinerlunnernit eqqorneqartunut naalagaaffimmit taarsiissutit pillugit inatsisip allanngortinneqarnissaanik inatsisit assigiinngitsut kunngip peqqussutaatigut Kalaallit Nunaannut atortuulernerannik peqqussut**

UAGUT MARGRETHE AAPPAAT, Guutip saammaassineragut Danmarkip Dronning-ia, tamanut nalunaarpugut:

Eqqartuussisarnermik inatsimmik allannguineq pillugu inatsimmi nr. 412, 9. maj 2011-meersumi § 4, imm. 2[[1]](#endnote-1) aamma pinerlunnernit eqqorneqartunut naalagaaffimmit taarsiissutit pillugit inatsit (aneersinnaatitaanermi aamma iperagaanermi il.il. kalerriineq aamma piner-luttuliornernut eqqugaasunut naalagaaffimmiit taarsiivigitinnermi politiinut unnerluu-tiginninnissamut piffissarititamik sivitsuineq), pillaasarnermut inatsimmik allannguineq pillugu inatsimmi nr. 140, 28. februar 2018-meersumi § 62, piumasaqaatit pisoqalisoortarneri pillugit inatsit, taarsiisussaatitaanermut akisussaaffik pillugu inatsit aamma pinerlunnernit eqqorneqartunut naalagaaffimmit taarsiissutit pillugit inatsit (meeqqanik kinguaassiuutitigut atornerluineq pillugu suliani pinerluttuusup pillaatisiassatut akisussaaffiata pisoqalisoortarneranik piffissarititap atorunnaarsinneqarnera aamma meeqqanik kinguaassiuutitigut atornerluisoqarsimanera pillugu suliani sumiginnaasoqarsimaneranut ingerlatsivinni oqartussaasunut taarsiivigitinnissamut piumasaqaatit, kinguaassiuutitigut kanngunarsagaanikkut ajuasutsitaanermut taarsiivigitinnermut killigititaasup qaffanneqarnera kiisalu pinngitsaalineq, qanigivallaakkamik atoqateqarneq aamma kinguaassiuutitigut meeqqanik atornerluineq il.il. pillugit suliani 72-tiiminut maleruagassap atorunnaarsinneqarnera) aamma pinerlunnernit eqqorneqartunut naalagaaffimmit taarsiissutit pillugit inatsimmik allannguineq pillugu inatsimmi nr. 486, 30. april 2019-meersumi § 33 (Taarsiissuteqarnissamut aalajangiisartuni sullissisarnermut piffissap appartinneqarnera) malillugit, aalajangiunneqarpoq:

**§ 1**

Peqqussutikkut nr. 472, 25. september 1984-meersukkut Kalaallit Nunaannut atuutilersinneqartumi pinerlunnernit eqqorneqartunut naalagaaffimmit taarsiissutit pillugit inatsimmi, peqqussutikkut nr. 1197, 21. december 1995-meersukkut allanngortinneqartumi, peqqussummi nr. 1148, 26. november 2004-meersumi aamma peqqussummi nr. 250, 20. marts 2017-meersumi, tulliuttut allannguutit suliarineqarput:

**1.** *§ 6*-imi *imm. 2*-tut ikkunneqarpoq:

*»* *Imm. 2.* Inatsimmi piumasaqaataasinnaasut allat naammassineqarpata, pinerlunnermik suliami unnerluutigisaq pinngitsuutitaagaluarpalluunniit, taarsiiviginninneq pissaaq.«

**2.** *§ 9*-mi imm. 1-ip kingorna nutaatut ikkunneqarpoq:

*»* *Imm. 2.* Pisoq § 1-imut ilaatinneqarpat aamma § 13 naapertorlugu piumasaqaat piffissaq eqqorlugu saqqummiunneqarsimappat, imaanngip-pallu ersiinnartumik inatsimmi piumasaqaataasinnaasut allat naammas-sineqarsimanngitsut, 3.500 kr.-nit tikillugit piumasaqaatinut taarsiiviginnittoqarlunilu aningaasartuutinut matussusiisoqassaaq. Taarsiissuteqarnissamut akisussaaffik pillugu inatsimmi § 15-imi maleruagassat malillugit aningaasat annertussusaat maleruagassiuunneqassaaq. 1. imm.-mi allassimasut malillugit taarsiiviginninnissamut aamma aningaasartuutinut matussusiinissamut apeqqutaassapput, pinerlunnermut tunngatillugu ajoqusigaasup piumasaqaatini saqqummiuppagu, piffissami tassani tamatuma piuneranik ilisimanninnini tunngavigalugu, qinnuteqaammik tunniussinikkut.«

Imm. 2 tamatuma kingorna imm. 3-nngorpoq.

**3.** *§ 10, imm. 1-i,* imatut allanneqarpoq:

»Taarsiiviginninnissamut apeqqutaavoq, inatsisinik unioqqutitsineq 72 tiimit qaangiutsinnagit politiinut unnerluussutaasimanersoq, pinerlunnermillu suliaasinnaasup nalaani ajoqusiisumut taarsiivigitinnissaq pillugu ajoqusertittoq piumasaqarsimanersoq.«

**4.** *§ 10*-mi imm. 1-ip kingorna nutaatut ikkunneqarpoq:

*»* *Imm. 2.* Taamaattoq pinerluttulerinermi inatsimmi §§ 74-imik, 77-imik, 79-81-mut, 82, imm. 1-imik, aamma § 85, imm. 4-mik unioqqutitsineq pillugu sulianut, aamma inunnut 18-nit inorlugit ukiulinnut pinerliutigineqarlutik pinerluttulerinermi inatsimmi § 78-imik unioqqutitsineq pillugu sulianut, 72 tiimit qaangiutsinnagit unnerluussisoqarsimanissaa pillugu piumasaqaat atuutinngilaq.«

Imm. 2 aamma 3 tamatuma kingorna imm. 3 aamma 4-nngorput.

**5.** § 10-p kingorna ikkunneqarpoq:

**»§ 10 a.** Justitsministerip atorsinnaasatut inissitaata (qarasaasiakkut imminut sullissiviup) qarasaasiakkut aaqqiinerup atorneratigut, taarsiivigitinneq aamma aningaasartuutinik matussusiineq pillugit qinnuteqaatip tunniunneqarnissaa pillugu maleruagassanik Justitsministeria aalajangersaasinnaavoq.«

**6.** § 11 b-p kingorna ikkunneqarpoq:

**»§ 11 c.** Ajoqusiisumut pinerluttulerinermik suliaq naggataarutaasumik pineqaatissiinermik aalajangiivigineqartinnagu imaluunniit pinerluttoqar-simaneranik paasiniaaneq unitsinneqartinnagu, aalajangiisartoqatigiit aala-jangiissanngillat. Aammattaaq § 7, imm. 1-i naapertorlugu ajoqusernerup allamiit akilerneqassanerata paasineqarnissaa siunertaralugu aalajangiineq kinguartinneqassaaq.

*Imm. 2.* Imm. 1-imi piumasaqaatit naammassineqanngikkaluartut apeqqutaatinnagu, pissutsit periarfissiippata, aalajangiisartoqatigiit aalaja-ngiisinnaapput.«

**7.** *§ 12, imm. 2-*mi*,* »§ 14, imm. 1, 1. imm.-mi allassimasut, aamma imm. 3« allanngortinneqarput imaalillugu: »§ 14, imm. 1, 1. imm.-mi allassimasut, aamma imm. 4«.

**8.** *§ 13*-imi *imm. 2 aamma 3-*tut ikkunneqarput*:*

*»Imm. 2.* Suliami eqqartuussummik aalajangiisoqareersimappat, imm. 1-imi piffissarititaq inaarutaasumik eqqartuussinermiit naatsorsorneqassaaq. Politiit suliami misissueqqissaarsimappata, tamatumalu kingunerisaanik pinerluttulerinermik suliakkiussassartaqarani, misissueqqissaarnerup unit-sinneqarnera pillugu politiit aalajangiineranniit piffissamiit piffissarititaq naatsorsorneqassaaq.

*»Imm. 3.* Taarsiiviginninnissaq imaluunniit aningaasartuutinut matussusiinissaq pillugu inaarutaasumik aalajangiisartoqatigiit aalajangeereersimasut, ukiut marluk sinnerlugit aalajangiisartoqatigiit inaarutaasumik aalajangiinerisa kingorna, piumasaqaatit nutaat saqqummiunneqarpata, inatsisinik unioqqutitsisimaneq taaana pillugu qinnuteqartumit tassannga piumasaqaatinik ilassutinik aalajangiisartoqatigiit suliaqarsinnaanngillat. Qinnuteqartup piumasaqaatit nutaat piuneri aatsaat kingusinnerusukkut paasiguniuk imaluunniit paasisimasariaqaraluarlugu, imm. 1-imi piffissarititaq piffissamit tassannga naatsorsorneqassaaq. Piumasaqaammut saqqummiussamut uppernarsaat pillugu aalajangiisartoqatigiit noqqaassuteqarpata aalajangiisartoqatigiillu inaarutaasumik aalajangiinerisa kingu-sinnerpaamik ukiut marluk kingorna uppernarsaat nassiunneqarsimanani, aalajangiisartoqatigiit piumasaqaammik suliarinnissinnaanngillat. Immikkut ittunik tunngavilersuuteqarpat 1.-3. imm.-mi allassimasut saneqqunne-qarsinnaapput.«

**9.** I *§ 14-*imi imm. 1-ip kingorna immikkoortutut nutaatut ikkunneqarpoq:

*»Imm. 2.* Aalajangiisartoqatigiit kingunipilutsitsinerup annertussusaa aamma inuussutissarsiorsinnaajunnaarnerup aalajangiivigineqarnerat pillu-git apeqqut pillugu oqaaseqaammik aallersinnaapput.«

Imm. 2 aamma 3 tamatuma kingorna imm. 3 aamma 4-nngussapput.

**10.** § 14-ip kingorna ikkunneqarpoq:

**»§ 14 a.** Aalajangiisartoqatigiit Kalaallit Nunaanni Namminersorlutik Oqartussat isumaqatigiinniaqatigereerlugit tamanna malillugu qinnuteqaatit suliarinissaannut atussallugit pisariaqartunik isertitanik nalunaarsuivimmi paasissutissanut qarasaasiakkut iserfissamik pisinnaapput.«

**§ 2**

*Imm. 1.* Peqqussut atuutilissaaq ulloq [...].

*Imm. 2.* Peqqussutip atuutilersinneqarnerata kingorna pinerluutigineqartuni, unioqqutitsinerni ajoqusiinernut § 1-i, nr. 3 atuuppoq.

*Imm. 3.* Peqqussutip atuutilernera ukiut marluk sinnerlugit sioqqullugu pinerluutigineqartuni unioqqutitsinerni ajoqusiinernut § 1, nr. 4 atuutinngilaq. Ajoqusiinernut taamaattunut maleruagassat manna tikillugu atuuttut atuupput.

*Christiansborg Slot-imi tunniunneqarpoq, ulloq 14. december 2021*

Kunngiusut Atsiorpugut Naqissusiillutalu

MARGRETHE R.

/ Nick Hækkerup

1. 1 Aalajangersagaq tulliuttunik oqaasertaqarpoq: ”Inatsimmi § 2 Kalaallit Nunaanni pissutsit apeqqutaallutik allannguutit ilaatillugit, kunngip peqqussutaatigut Kalaallit Nunaannut tamakkiisumik imaluunniit ilaannakuusumik atuutilersinneqarsinnaavoq”.

   2 Aalajangersagaq tulliuttunik oqaasertaqarpoq: ”Inatsit Savalimmiunut aamma Kalaallit Nunaannut atuutinngilaq, kisianni §§ 2-4 Kalaallit Nunaanni pissutsit apeqqutaallutik allannguutit ilaatillugit, kunngip peqqussutaatigut tamakkiisumik imaluunniit ilaannakuusumik Kalaallit Nunaannut atuutilersinneqarsinnaapput”.

   3 Aalajangersagaq tulliuttunik oqaasertaqarpoq: ”Inatsit Savalimmiunut aamma Kalaallit Nunaannut atuutinngilaq, kisianni Kalaallit Nunaanni pissutsit apeqqutaallutik allannguutit ilaatillugit, kunngip peqqussutaatigut tamakkiisumik imaluunniit ilaannakuusumik Kalaallit Nunaannut atuutilersinneqarsinnaalluni”. [↑](#endnote-ref-1)